ทิสโก้เพิ่มทุนกองหุ้นจีนเป็น 4 พันลบ.รับดีมานด์นักลงทุน-เชียร์ลงทุนหุ้นจีน
ทิสโก้เพิ่มทุนกองหุ้นจีน "ไชน่า H-Shares อิควิตี้" เป็น 4 พันล้านบาท รับดีมานด์นักลงทุน พร้อมเชียร์ลงทุนหุ้นจีนต่อเนื่อง แนะ H-Shares น่าสนใจกว่า A-Shares และมี Valuation ต่ำกว่ามาก เชื่อมั่นรัฐบาลจีนยังเดินหน้ากระตุ้นเศรษฐกิจดันหุ้นจีนไปต่อ เป็นจังหวะลงทุนช่วงปรับฐาน
25 มิ.ย. 2558

นายสาห์รัช ชัฎสุวรรณ ผู้อำนวยการสายการตลาด ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน ทิสโก้ จำกัด (บลจ. ทิสโก้) เปิดเผยว่า จากแนวโน้มของลูกค้าและนักลงทุนที่ยังให้ความสนใจในตลาดหุ้นจีนอย่างต่อเนื่องนั้น ล่าสุด บริษัทจึงได้จดทะเบียนเพิ่มจำนวนเงินทุนโครงการของ “กองทุนเปิด ทิสโก้ ไชน่า H-Shares อิควิตี้” อีกจำนวน 1,000 ล้านบาท รวมเป็นจำนวนเงินทุนโครงการทั้งสิ้น 4,000 ล้านบาท เพื่อรองรับความต้องการของลูกค้าและนักลงทุน
ทิสโก้แนะนำให้ลูกค้าเพิ่มสัดส่วนการลงทุนในหุ้นจีนมาอย่างต่อเนื่อง เพราะมองว่าปัจจัยพื้นฐานของจีนยังแข็งแกร่ง รัฐบาลยังเดินหน้ากระตุ้นเศรษฐกิจและผ่อนคลายทางการเงิน ซึ่งการกระตุ้นเศรษฐกิจจะช่วยยกระดับ Valuation หุ้นจีน โดยเรามีมุมมองว่าหุ้นจีน H-Shares (ฮ่องกง) มีความน่าสนใจกว่า A-Shares (จีนแผ่นดินใหญ่) เนื่องจาก Valuation (PE) ที่ยังต่ำกว่ามาก โดย 1 ปีทีผ่านมา A-Shares ปรับขึ้นมาแล้วถึงกว่า 136% ในขณะที่ H-Shares เพิ่งเริ่มปรับตัวขึ้นมาได้เพียงประมาณ 33% และยังมีโอกาสขึ้นต่อได้อีกมาก เราจึงแนะนำให้ Overweight หุ้นจีน H-Shares
โดยแม้ในเดือนที่ผ่านมาหุ้นจีนมีความผันผวนและปรับฐานลงมาจากประเด็นเรื่องกรีซ แต่เรามองว่าเป็นการปรับฐานในระยะสั้นๆ เท่านั้น นักลงทุนไม่ควรย้ายพอร์ตหุ้นจีนหรือขายออก แต่แนะนำให้ใช้โอกาสนี้เข้าลงทุน เพื่อเพิ่มโอกาสรับผลตอบแทน”
โดยปัจจุบัน กองทุนเปิด ทิสโก้ ไชน่า H-Shares อิควิตี้ ได้รับความสนใจอย่างมาก จนมีขนาดใกล้เต็มมูลค่าโครงการเดิม เราจึงเพิ่มเงินทุนอีก 1,000 ล้านบาท รวมเป็นมูลค่าโครงการ 4,000 ล้านบาท เพื่อรองรับความต้องการของลูกค้าและนักลงทุน” นายสาห์รัช กล่าว
ทั้งนี้ “กองทุนเปิด ทิสโก้ ไชน่า H-Shares อิควิตี้” จะเน้นลงทุนในหน่วยลงทุนของกองทุน Hang Seng H-Share Index ETF ซึ่งเป็นกองทุนรวมอีทีเอฟที่จดทะเบียนซื้อขายในตลาดหลักทรัพย์ฮ่องกง โดยมีนโยบายการลงทุนในหุ้นจีน (H-Shares) เพื่อให้ได้รับผลตอบแทนใกล้เคียงกับผลตอบแทนของดัชนี Hang Seng China Enterprises โดยกองทุนดังกล่าวมีมูลค่าโครงการ 4,000 ล้านบาท ไม่กำหนดอายุโครงการ สามารถซื้อขายได้ทุกวันทำการ
 